என்ன வாழ்க்கையிது? அவளின் இதயத் துடிப்பு அவளுக்கே கேட்டது. என்ன தப்பு செய்தாள்? அன்னையும் இல்லை தந்தையும் இல்லை என்ற வாழ்க்கையில் வாய்த்தவனும் வக்கற்றவன் என்றால் என்ன செய்வது? ஆதரவு தேடியபோது கிடைத்தவன் அரவணைப்பில் மயங்கியது தவறோ? வாழ்க்கை ஒழிந்துபோய்விடும் என்ற அச்சத்தில் கிடைத்த அரவணைப்பைப் பற்றிக்கொண்டது தவறோ? ஜெயபால் முகத்தில் தெரிந்த சிரிப்பு, இளக்காரம், தெரு நாயைப் பார்ப்பது போன்ற பார்வை.. அந்தரங்கத்தைக் கொச்சைப்படுத்தும் அகங்காரம்.. இவனுடன் எப்படி வாழ்ந்தோம் என்றெல்லாம் அவளுக்குள் எண்ணம் ஓடி, தலை கிறுகிறுத்தது.